
											proiect
  										 
  D E C I Z I E  nr. 06/___	   			            
                                                                  din  ____ septembrie 2026 

Cu privire la aprobarea Regulamentului privind utilizarea terenurilor pentru pășuni, fânețe și cosit în s.Varnița

	În temeiul art. 14 alin. (2) din Legea nr. 436/2006 privind administrația publică locală, art. 35 din Codul funciar nr. 22/2024, art. 6 din Legea zootehniei nr. 213/2022, Legii regnului vegetal nr. 239/2007, Hotărârii Guvernului nr. 235/2026 privind aprobarea Regulamentului cu privire la utilizarea terenurilor pentru pășuni, fânețe și cosit, având în vedere Nota informativă la proiectul de decizie, Avizele comisiilor consultative de specialitate, precum și necesitatea reglementării la nivel local a modului de utilizare a terenurilor pentru pășuni, fânețe și cosit, Consiliul local Varnița

DECIDE:

1. Se aprobă Regulamentul privind utilizarea terenurilor pentru pășuni, fânețe și cosit în Varnița, conform anexei, parte integrantă a prezentei decizii.
2. Primarul s.Varnița, dl A.Nichitenco, va asigura:
2.1. elaborarea și aprobarea anuală, până la finele lunii martie, prin dispoziție, cu notificarea Consiliului local Varnița, a amenajamentelor pastorale și a planurilor privind lucrările de întreținere, ameliorare și exploatare rațională a pășunilor și fânețelor publice;
2.2.  delimitarea sectoarelor de pășunat, ținând cont de presiunea admisibilă asupra pășunilor, de potențialul de producție și de cerințele de protecție a solului și a vegetației;
2.3. comunicarea publică, cu cel puțin 10 zile înainte de începerea sezonului de pășunat, a deciziilor privind organizarea pășunatului pe terenurile cu destinație agricolă cu modul de folosință pentru pășuni și fânețe;
2.4. evidența deținătorilor de animale care utilizează pășunile și fânețele publice ale unității administrativ-teritoriale.
3. Se stabilește plata anuală pentru folosirea pășunilor și fânețelor publice care nu sunt date în arendă în mărime de 44.05 lei pentru o unitate vită mare (UVM), (pentru anul 2026).
4. Plata anuală pentru alte specii și categorii de animale se calculează prin aplicarea coeficienților de transformare în UVM prevăzuți în Regulamentul privind utilizarea terenurilor pentru pășuni, fânețe și cosit în s.Varnița, aprobat prin prezenta decizie.
5. Plata se achită anual de către deținătorii de animale care utilizează pășunile și fânețele publice ale unității administrativ-teritoriale Varnița, în termenul stabilit de Consiliul local Varnița. 
6. Se abrogă Decizia Consiliului local Varnița nr. 04/14 din 30.08.2024 ”Cu privire la aprobarea Regulamentului cu privire la pășunatul și cositul în s.Varnița.
7. Secretara Consiliului local Varnița, dna Sv.Ștefaniuc, va asigura aducerea prezentei decizii la cunoștință publică, publicarea acesteia în Registrul de stat al actelor locale și comunicarea persoanelor și instituțiilor interesate.
8. Monitorizarea executării prezentei decizii se pune în sarcina comisiei consultative de specialitate pentru ”Comisia de organizare și dezvoltare urbanistică, realizarea lucrărilor publice, ecologie, agricultură și reglementarea regimului funciar”.
9. Prezenta decizie intră în vigoare la data includerii în Registrul de stat al actelor locale.


Președintele ședinței 						Alexandru COTEȚ




Secretara Consiliului local						Svetlana ȘTEFANIUC




Vizează:
Ștefaniuc Sv., secretara CS	-
Urîta N., specialist – 
Ștefaniuc I., specialist -
Budiștean Sv., președintele Comisiei de spec. ”Învățămînt, cultură, sănătate...” – 
Caragacean B., președintele Comisiei de spec. ”Dezvolt.urbanistică, agricultura...” – 
Cara F., președintele Comisiei de spec. ”Economie, buget, finanțe, servicii publice...” –

Cunoscut: A.Nichitenco, primar - 


Anexa nr. 1
la Decizia Consiliului local Varnița
nr. 06/__ din ___09. 2026

REGULAMENT
privind utilizarea terenurilor pentru pășuni, fânețe și cosit în s.Varnița

Capitolul I
DISPOZIȚII GENERALE
1. Prezentul Regulament stabilește condițiile de utilizare a terenurilor pentru pășuni, fânețe și cositul vegetației ierboase pe teritoriul unității administrativ-teritoriale Varnița precum și modul de organizare, repartizare, monitorizare, întreținere, ameliorare și exploatare rațională a terenurilor proprietate publică locală cu modul de folosință pentru pășuni și fânețe.
2. Prezentul Regulament are drept scop asigurarea utilizării durabile, echitabile și transparente a pășunilor și fânețelor publice ale unității administrativ-teritoriale Varnița, prevenirea supraexploatării și degradării terenurilor, protecția solului, vegetației, apelor și biodiversității, precum și crearea unui mecanism local de evidență, repartizare, monitorizare și control al utilizării acestor terenuri.
3. Prezentul Regulament este elaborat în temeiul Legii regnului vegetal nr. 239/2007, Codului funciar nr. 22/2024, Legii zootehniei nr. 213/2022 și Hotărârii Guvernului nr. 235/2026 privind aprobarea Regulamentului cu privire la utilizarea terenurilor pentru pășuni, fânețe și cosit.
4. Prevederile prezentului Regulament se aplică terenurilor cu destinație agricolă aflate în proprietatea publică sau privată a unității administrativ-teritoriale Varnița ori în gestiunea acesteia, în măsura în care obligațiile privind protecția, întreținerea, ameliorarea și exploatarea rațională a acestora nu sunt reglementate mai strict prin contractul de arendă sau prin alte acte normative aplicabile.
5. Prevederile prezentului Regulament nu se aplică pășunatului și cositului în ariile naturale protejate de stat, în siturile Emerald/NATURA 2000 și în fondul forestier.
6. Lista terenurilor cu destinație agricolă, proprietate publică a unității administrativ-teritoriale Varnița, care au modul de folosință pășuni și/sau fânețe, se aprobă ca anexă la prezentul Regulament și include, cel puțin, denumirea sau amplasamentul terenului, numărul cadastral, suprafața, categoria de destinație, modul de folosință, forma proprietății, statutul de teren arendat sau nearendat, capacitatea estimativă de pășunat, restricțiile de utilizare și, după caz, apartenența la ori vecinătatea cu arii naturale protejate, situri Emerald și/sau NATURA 2000, fond forestier, zone de protecție a apelor sau alte zone cu regim special.
7. Terenurile cu destinație agricolă, proprietate publică a unității administrativ-teritoriale Varnița, cu modul de folosință pentru pășuni și fânețe, pot fi transmise în arendă prin decizia Consiliului local Varnița, în condițiile art. 35 din Codul funciar nr. 22/2024.
8. Plata anuală pentru folosirea pășunilor și fânețelor publice ale unității administrativ-teritoriale Varnița care nu sunt date în arendă se calculează pentru fiecare deținător de animale prin raportare la numărul de unități vită mare aferent animalelor deținute, determinat cu aplicarea coeficienților de transformare pentru diferite specii și categorii de animale, prevăzuți în anexa nr. 2 la prezentul Regulament.
9. Mărimea plății prevăzute la pct. 8 poate fi modificată prin decizia Consiliului local Varnița, în condițiile art. 35 și 36 din Codul funciar nr. 22/2024 și art. 6 din Legea zootehniei nr. 213/2022.
10. Nu se includ în calculul plății anuale prevăzute la pct. 8 animalele pentru care deținătorul face dovada că sunt întreținute și utilizate exclusiv pe pășuni sau fânețe aflate în proprietate privată ori pe pășuni sau fânețe luate în arendă, pentru care se achită plata de arendă conform contractului, cu condiția ca aceste animale să nu utilizeze pășunile sau fânețele publice ale unității administrativ-teritoriale Varnița care nu sunt date în arendă.
11. În cazul în care animalele exceptate potrivit pct. 10 sunt constatate de către autoritatea administrației publice locale sau de persoanele împuternicite de aceasta pe pășunile ori fânețele publice ale unității administrativ-teritoriale Varnița care nu sunt date în arendă, deținătorul acestora datorează plata anuală calculată per UVM pentru animalele constatate, fără a fi exonerat de plata arendei pentru terenurile luate în arendă și fără a exclude aplicarea altor măsuri prevăzute de prezentul Regulament sau de legislația aplicabilă.
12. Evidența deținătorilor de animale care utilizează pășunile și fânețele publice care nu sunt date în arendă, calcularea plății datorate și încasarea acesteia se efectuează de către primărie, în condițiile deciziei Consiliului local Varnița și ale prezentului Regulament.
13. Schimbarea modului de folosință a terenurilor cu destinație agricolă cu modul de folosință pentru pășuni și fânețe se efectuează în conformitate cu prevederile alin. (2) și (3) ale art. 32 din Codul funciar nr. 22/2024.
14. Schimbarea modului de folosință a terenurilor cu destinație agricolă ocupate cu pășuni se efectuează cu consultarea prealabilă a deținătorilor de animale. În cazul schimbării modului de folosință fără consultarea deținătorilor de animale, persoanele responsabile se sancționează în conformitate cu prevederile alin. (7) al art. 115 din Codul contravențional al Republicii Moldova nr. 218/2008.
15. Consultarea prealabilă a deținătorilor de animale și a persoanelor interesate se realizează prin publicarea anunțului, organizarea consultărilor publice, întocmirea procesului-verbal și examinarea propunerilor și obiecțiilor recepționate. Materialele consultării se anexează la proiectul de decizie supus examinării Consiliului local Varnița.
16. În sensul prezentului Regulament se definesc următoarele noțiuni:
unitate vită mare (UVM) – unitate de măsură standardizată care exprimă efectivul de animale, astfel încât diferitele specii și categorii de animale să poată fi comparate și gestionate uniform;
amenajament pastoral – plan tehnic și organizatoric al pășunilor și fânețelor;
cosit – recoltarea vegetației ierboase pentru producerea furajelor;
presiune asupra pășunii – numărul de unități vită mare raportat la o unitate de suprafață de pășune;
rotația sectoarelor de pășunat – utilizarea pășunilor prin modificarea, într-o anumită succesiune, a perioadelor de utilizare a sectoarelor de pășunat.

Capitolul II
CONDIȚIILE DE UTILIZARE A TERENURILOR
PENTRU PĂȘUNI, FÂNEȚE ȘI COSITUL VEGETAȚIEI IERBOASE

Secțiunea 1
Condițiile de utilizare a terenurilor pentru pășuni și fânețe
17. Amenajamentele pastorale și planurile privind lucrările de întreținere, ameliorare și exploatare rațională a pășunilor și fânețelor publice se elaborează anual, până la finele lunii martie, de către specialistul responsabil din cadrul primăriei, desemnat prin dispoziția primarului, cu consultarea prealabilă a deținătorilor de animale, în conformitate cu prevederile lit. a) din alin. (1) al art. 6 din Legea zootehniei nr. 213/2022.
18. Primarul s.Varnița aprobă anual, prin dispoziție, amenajamentele pastorale și planurile prevăzute la pct. 12, cu notificarea Consiliului local Varnița.
19. Amenajamentul pastoral va include cel puțin: inventarul terenurilor, numerele cadastrale, suprafața fiecărui teren sau sector, numărul maxim de UVM admise, harta sau schița sectoarelor de pășunat, calendarul de rotație, perioadele de cosit, lucrările de întreținere și ameliorare, punctele de adăpare, zonele interzise sau restricționate și măsurile de monitorizare.
20. Specialistul responsabil din cadrul primăriei asigură evidența, monitorizarea și aplicarea măsurilor prevăzute în amenajamentele pastorale, în planurile anuale și în prezentul Regulament.
21. Primarul s.Varnița controlează implementarea prezentului Regulament, dispune măsurile necesare pentru aplicarea acestuia și, după caz, sesizează Consiliul local Varnița sau autoritățile competente în vederea examinării încălcărilor constatate ori a măsurilor care depășesc competența primăriei.
22. Deținătorii de animale care utilizează terenurile cu destinație agricolă cu modul de folosință pentru pășuni și fânețe sunt obligați să respecte rotația sectoarelor de pășunat în conformitate cu amenajamentul pastoral și cu schema rotației pășunilor, stabilită în anexa nr. 1 la prezentul Regulament.
23. Delimitarea sectoarelor de pășunat se efectuează de către specialistul responsabil din cadrul primăriei, ținând cont de presiunea admisibilă asupra pășunilor, de potențialul de producție al terenurilor și de cerințele de protecție a solului și a vegetației.
24. Sectoarele de pășunat și perioadele de utilizare a acestora se stabilesc anual prin decizia Consiliului local Varnița, pentru terenurile cu destinație agricolă, proprietate publică a unității administrativ-teritoriale Varnița, cu modul de folosință pentru pășuni și fânețe.
25. La elaborarea și aplicarea schemei rotației pășunilor, deținătorii de animale care utilizează terenurile cu destinație agricolă cu modul de folosință pentru pășuni și fânețe trebuie să respecte următoarele cerințe:
a.  modificarea anuală a ordinii de utilizare a terenurilor cu destinație agricolă cu modul de folosință pentru pășuni și fânețe, astfel încât acestea să fie utilizate succesiv în anii următori;
b.  utilizarea periodică a cositului vegetației ierboase pe terenurile delimitate, cu prioritate pe terenurile pășunate în primăvara anului precedent, în vederea refacerii stratului vegetal;
c.  colectarea și conservarea semințelor speciilor de plante valoroase pentru hrana animalelor și, după caz, întreruperea temporară a pășunatului, cu aplicarea măsurilor agrotehnice necesare;
d.  achitarea anuală a plății pentru folosirea pășunilor și fânețelor publice care nu sunt date în arendă, pentru fiecare unitate vită mare deținută, în condițiile prezentului Regulament.
e. admiterea la pășunat numai a animalelor identificate și înregistrate în Sistemul informațional automatizat „Registrul de stat al animalelor”, potrivit legislației privind identificarea și înregistrarea animalelor, cu mijloacele de identificare aplicate corespunzător speciei și categoriei de animale, însoțite, după caz, de documentele prevăzute de legislația sanitar-veterinară și fără restricții sanitar-veterinare privind mișcarea acestora;
f. neadmiterea la pășunat a animalelor bolnave, a animalelor cu semne clinice evidente de boală, a animalelor pentru care au fost instituite restricții sanitar-veterinare, precum și a animalelor care prezintă pericol pentru persoane, alte animale ori pentru exploatarea în siguranță a pășunilor;
g.  respectarea numărului de animale admis în exploatațiile neprofesionale și a regulilor de întreținere a acestora, aprobate conform prevederilor alin. (14) al art. 18 din Legea nr. 221/2007 privind activitatea sanitară veterinară;
h. respectarea sectoarelor repartizate, a perioadelor de utilizare, a cerințelor de mediu și a indicațiilor emise de primărie pentru prevenirea supraexploatării, eroziunii, compactării solului și degradării vegetației.
26. Planul privind lucrările de întreținere, ameliorare și exploatare rațională a pășunilor și fânețelor publice se elaborează anual, în conformitate cu prevederile art. 6 lit. a) din Legea zootehniei nr. 213/2022.
27. La elaborarea planului privind lucrările de întreținere, ameliorare și exploatare rațională a pășunilor și fânețelor publice se iau în considerare următoarele aspecte:
a. necesarul de masă furajeră pentru animalele existente și capacitatea productivă a pășunilor și fânețelor pentru asigurarea hranei;
b. repartizarea terenurilor pentru pășunat în funcție de speciile și categoriile de animale;
c. durata, consecutivitatea și rotația terenurilor pentru pășunat pe sectoare, în vederea prevenirii supraexploatării și degradării pășunilor și fânețelor;
d. lucrările necesare de întreținere, ameliorare și sporire a potențialului productiv al terenurilor;
e. măsurile de prevenire a eroziunii, compactării solului, afectării zonelor riverane, degradării vegetației și răspândirii speciilor invazive;
f. necesitatea refacerii terenurilor degradate și a zonelor afectate de pășunat excesiv, circulația animalelor, amenajarea necorespunzătoare a adăpătorilor sau alte activități care au diminuat capacitatea productivă a terenului.
28. Deținătorii de animale care au obținut dreptul de utilizare a terenurilor cu destinație agricolă, proprietate publică a unității administrativ-teritoriale Varnița, cu modul de folosință pentru pășuni și fânețe, în condițiile alin. (3) al art. 35 din Codul funciar nr. 22/2024, sunt obligați să execute anual lucrări de întreținere și de ameliorare a acestor terenuri, precum și lucrări de sporire a potențialului lor productiv.

Secțiunea a 2-a
Cositul și protecția vegetației ierboase
29. Cositul vegetației ierboase pe terenurile cu destinație agricolă, proprietate publică a unității administrativ-teritoriale Varnița, cu modul de folosință pentru pășuni și fânețe, se efectuează în conformitate cu amenajamentul pastoral, planul anual privind lucrările de întreținere, ameliorare și exploatare rațională a pășunilor și fânețelor publice și prezentul Regulament.
30. Cositul vegetației ierboase se efectuează în perioada optimă, de la înspicare până la înflorirea gramineelor dominante valoroase sau, în cazul leguminoaselor, în perioada îmbobocirii-înfloririi, la o înălțime de cel puțin 5 cm de la suprafața solului. Durata cositului vegetației ierboase nu trebuie să depășească 10 zile, pentru asigurarea regenerării vegetației și protecției solului.
31. O dată la doi-trei ani, cositul vegetației ierboase poate fi efectuat după perioada optimă de recoltare, pentru a permite plantelor să formeze semințe, contribuind astfel la conservarea biodiversității și regenerarea naturală a fânețelor.
32. Ultimul cosit al vegetației ierboase se efectuează în ultima decadă a lunii septembrie – prima decadă a lunii octombrie sau, după caz, cu cel puțin trei săptămâni înainte de instalarea înghețurilor permanente, conform prognozelor meteorologice.
33. Dacă ultimul cosit al vegetației ierboase se efectuează după prima decadă a lunii octombrie, acesta se realizează la o înălțime de aproximativ 7 cm. Această măsură se aplică în special fânețelor semănate în anul înființării, pentru a favoriza înrădăcinarea și înfrățirea plantelor.

Secțiunea a 3-a
Cerințele privind pășunatul
34.  Primăria s.Varnița, prin specialistul responsabil desemnat, aduce la cunoștință în mod public deținătorilor de animale, cu cel puțin 10 zile înainte de începerea sezonului de pășunat, deciziile privind organizarea pășunatului pe terenurile cu destinație agricolă cu modul de folosință pentru pășuni și fânețe, inclusiv lista terenurilor disponibile, sectoarele repartizate, numărul maxim de UVM admise, perioada de utilizare, restricțiile aplicabile, termenul de achitare a plății și obligațiile utilizatorilor.
35. Pășunatul nu se admite înainte de ultima decadă a lunii aprilie sau prima decadă a lunii mai, când solul este în stare corespunzătoare de umiditate și temperatura aerului nu scade pe timp de noapte sub +5 °C, iar plantele au atins înălțimea minimă de:
a.  aproximativ 10 cm – în cazul pășunilor formate din plante de talie joasă;
b. aproximativ 15 cm – în cazul pășunilor formate din plante de talie înaltă.
36. Pe pășunile cu risc de eroziune, pe pante sau pe terenurile cu grad redus de acoperire vegetală, autoritățile administrației publice locale pot institui restricțiile stabilite la pct. 34 sau pot amâna începerea pășunatului.
37. Perioada de pășunat se stabilește în funcție de condițiile meteorologice, de starea vegetației și de capacitatea de regenerare a pășunilor din zona respectivă, după cum urmează:
a. în lunci se pot organiza până la patru rotații de pășunat;
b. pe versanți se pot organiza până la trei rotații de pășunat.
38. Perioada de pășunat se încheie în prima decadă a lunii noiembrie sau cu cel puțin o lună înainte de scăderea temperaturii medii zilnice sub 0 °C.
39. Repartizarea terenurilor pentru pășunat se efectuează ținând cont de speciile de animale, de capacitatea de pășunat și de compoziția floristică a pășunilor, după cum urmează:
a. pentru bovine se repartizează, cu prioritate, terenuri cu dominanța gramineelor şi leguminoaselor, amplasate în luncile râurilor și în partea inferioară a versanților;
b. pentru tineretul bovin cu vârsta de până la cinci luni se repartizează terenuri cu vegetație bogată în plante suculente;
c. pentru ovine şi caprine se repartizează pășuni cu graminee și leguminoase xerofite, de talie joasă, amplasate pe versanții superiori.
40. Repartizarea terenurilor pentru pășunat se efectuează cu respectarea principiilor utilizării echitabile, tratamentului egal al deținătorilor de animale, capacității de suport a pășunii și protecției terenurilor împotriva degradării.
41. În cazul în care numărul de animale declarat depășește capacitatea de pășunat a terenurilor disponibile, primăria propune Consiliului local Varnița reducerea proporțională a numărului de UVM admise,  sau repartizarea pe sectoare alternative, instituirea unui calendar diferențiat de utilizare sau alte măsuri necesare pentru prevenirea supraexploatării.
42. Deținătorii de animale care utilizează terenurile cu destinație agricolă cu modul de folosință pentru pășuni și fânețe au următoarele restricții:
a. pășunatul timpuriu, imediat după topirea zăpezilor;
b. pășunatul pe terenuri umede, imediat după ploaie;
c. pășunatul pe pășunile de pe solurile hidromorfe de luncă, până la uscarea solului;
d. recoltarea plantelor de talie înaltă la o înălțime mai mică de 5 cm;
e. recoltarea plantelor de talie joasă la o înălțime mai mică de 3 cm;
f. pășunatul în perioada de repaus vegetativ al plantelor;
g. pășunatul în primul an de înființare a pășunilor;
h. pășunatul ovinelor și caprinelor pe pășunile destinate bovinelor;
i. pășunatul animalelor bolnave împreună cu cele sănătoase;
j. desțelenirea sau distrugerea pășunilor naturale pe terenurile cu pantă mai mare de 17°, în apropierea ravenelor și pe soluri superficiale cu fragmente din rocă parentală aproape de suprafața solului sau cu pânza freatică la adâncime mai mică de 50 cm, indiferent de starea productivă a terenului;
k. incendierea vegetației uscate, a resturilor vegetale sau a altor materiale pe terenurile pentru pășuni și fânețe;
l. depozitarea deșeurilor, dejecțiilor, materialelor de construcție, substanțelor chimice sau a altor materiale care pot afecta solul, apa, vegetația ori sănătatea animalelor;
m. deteriorarea punctelor de adăpare, a gardurilor, indicatoarelor, instalațiilor portabile, drumurilor de acces, perdelelor forestiere, arborilor izolați sau altor elemente de infrastructură și vegetație cu rol de protecție;
n. circulația neautorizată a tehnicii grele pe terenurile umede, degradate sau cu risc de eroziune;
o. utilizarea pășunii peste numărul de UVM admis sau în afara sectoarelor și perioadelor stabilite.

Capitolul III
CALCULUL ADMISIBIL AL SUPRAFEȚEI TERENULUI ADMIS
PENTRU PĂȘUNAT ȘI TEHNOLOGIA PĂȘUNATULUI

Secțiunea 1
Presiunea admisibilă asupra pășunii
43. Deținătorii de pășuni și fânețe care utilizează terenurile cu destinație agricolă cu modul de folosință pășuni și fânețe respectă presiunea admisibilă asupra pășunii, exprimată în UVM/ha. Autoritatea administrației publice locale calculează presiunea admisibilă asupra pășunii conform formulei:
	
[image: ]unde:
	PAP – presiunea admisibilă asupra pășunii, UVM/ha;
P – productivitatea unui hectar de pășune, kg/ha de masă verde;
R – consumul minim zilnic de masă verde pe UVM, kg/zi (se consideră 40 kg/zi pentru o UVM);
D – durata perioadei de pășunat, zile.


44. Productivitatea pășunii se stabilește în baza datelor disponibile, a observațiilor în teren, a caracteristicilor solului și vegetației, a istoricului de utilizare și, după caz, a evaluărilor efectuate de specialiști în domeniul agronomic, pedologic sau al protecției mediului.
45. Coeficienții de transformare pentru alte specii și categorii de animale sunt prevăzuți în anexa nr. 2.
46. Suprafața necesară pentru pășunatul unei cirezi de bovine se calculează pe baza presiunii admisibile asupra pășunii, stabilită conform prevederilor prezentului Regulament.
47. Presiunea maximă recomandată pentru pășuni și fânețe, exprimată în unități vită mare (UVM) la 10 ha, este următoarea:
a. zona de nord – până la 10 UVM;
b. zona de centru – până la 8 UVM;
c. zona de sud – până la 6 UVM.
48. În cazul pășunilor și fânețelor situate pe tipuri de sol cu productivitate redusă cum sunt solurile salinizate, alcalinizate, calcaroase sau nisipoase, presiunea admisibilă asupra pășunii se reduce cu 15 % față de valoarea calculată, conform formulei prevăzute la pct. 43.
49. În cazul terenurilor cu risc de eroziune, pante accentuate, acoperire vegetală redusă, degradare vizibilă, exces de umiditate, compactare, alunecări, afectare prin secetă sau alte vulnerabilități constatate, presiunea admisibilă se reduce suplimentar, în funcție de starea terenului, sau se suspendă temporar pășunatul până la refacerea capacității de regenerare a vegetației.
50. Presiunea admisibilă aplicabilă se stabilește prin utilizarea celei mai restrictive valori rezultate din calculul prevăzut la pct. 43, limitele recomandate la pct. 35 și starea reală a terenului constatată prin amenajamentul pastoral sau prin verificările efectuate în teren.

Secțiunea a 2-a
Tehnologia pășunatului
51. În vederea pregătirii pășunilor pentru perioada de pășunat, deținătorii de pășuni și fânețe care utilizează terenurile cu destinație agricolă cu modul de folosință pășuni și fânețe sunt obligați să delimiteze terenurile destinate pășunatului și să amenajeze pe acestea ocoale și puncte de adăpare pentru animale.
52.  Amenajarea ocoalelor pentru vite și delimitarea acestora se realizează cu instalații portabile, la o distanță adecvată față de bazinele de apă, astfel încât să fie prevenită degradarea surselor de apă și a solului, în conformitate cu prevederile art. 52 alin. (2) lit. d) din Legea apelor nr. 272/2011.
53. Pentru a asigura productivitatea pășunilor și condițiile favorabile pentru dezvoltarea vegetației, autoritățile administrației publice locale organizează pășunatul în sectoare de teren delimitate, corespunzătoare capacității de regenerare a vegetației și mărimii efectivului de animale.
54. Deținătorii de terenuri care utilizează terenurile cu destinație agricolă cu modul de folosință pășuni și fânețe sunt obligați să delimiteze sectoarele de teren conform sistemului stabilit de autoritățile administrației publice locale, să asigure acces la punctele de adăpare și la ocoale, precum și să limiteze circulația animalelor între sectoarele de teren.
55. Deținătorii de terenuri care utilizează terenurile cu destinație agricolă cu modul de folosință pășuni și fânețe delimitează terenurile destinate pășunatului, ținând cont de formele naturale de relief (râuri, văi), de vegetația lemnoasă existentă (lizieră, pâlcuri de arbori), de drumuri, de indicatoare convenționale, de garduri vii sau de garduri propriu-zise.
56. Sistemul de organizare a terenurilor cu modul de folosință pentru pășuni și fânețe se stabilește prin decizia Consiliului local Varnița, în baza amenajamentului pastoral, a planului anual privind lucrările de întreținere, ameliorare și exploatare rațională a pășunilor și fânețelor publice și a propunerilor specialistului responsabil desemnat prin dispoziția primarului, ținând cont de următoarele criterii:
a. delimitarea pășunilor în sectoare de rotație;
b. stabilirea numărului de sectoare de teren pentru pășunat în funcție de durata medie a perioadei de rotație a pășunatului și de durata efectivă a pășunatului pe fiecare unitate de teren;
c. stabilirea configurației sectoarelor de teren pentru pășunat, de regulă, sub formă de dreptunghi, cu raportul laturilor de 1:2 sau 1:3;
d. permiterea accesului animalelor în sectoarele de teren pentru rotația următoare după aproximativ 25 de zile în zona de nord, 28 de zile în zona de centru și 30 de zile în zona de sud a Republicii Moldova;
e. stabilirea suprafeței optime a unui sector de teren pentru pășunat la 4-5 ha;
f. menținerea zonelor de protecție față de cursurile de apă, izvoare, râpe, terenuri degradate, drumuri publice, fond forestier, plantații de protecție și alte elemente sensibile din punct de vedere ecologic sau funcțional.
57. Pășunatul se efectuează, de regulă, dimineața și seara. În perioadele cu temperaturi peste 35 °C este permis pășunatul și pe timp de noapte, pentru protecția animalelor și a vegetației.
58. După pășunat, vegetația rămasă se menține la o înălțime de aproximativ 5 cm de la suprafața solului, pentru a asigura regenerarea stratului vegetal și protecția solului.
59. Aprovizionarea cu apă a animalelor se realizează prin adăpători mobile sau staționare. Adăpătorile staționare se amplasează la o distanță de aproximativ 800 m de pășune, cu respectarea zonelor de protecție a cursurilor de apă, în conformitate cu prevederile art. 533 din Legea apelor nr. 272/2011. Zona de trafic intens din jurul adăpătorilor se consolidează prin pietruire sau betonare, asigurând panta necesară pentru scurgerea apei.
60. Timpul necesar pentru adăparea unui grup de animale nu trebuie să depășească o oră, iar jgheaburile de adăpare se curăță cel puțin o dată pe săptămână.
61. Se permite adăparea direct din râuri sau din izvoare atunci când sectoarele de teren pentru pășunat sunt amplasate în zona adiacentă a acestora. În astfel de cazuri, se amenajează treceri speciale pentru animale către sursa de apă și locuri de adăpare pietruite, pentru a menține apa curată.


Anexa nr. 1
la Regulamentul cu privire la utilizarea terenurilor
 pentru pășuni, fânețe și cosit
                                                            

SCHEMA 
rotației pășunilor pentru o cireadă

	Anul utilizării
	Terenuri

	
	1
	2
	3
	4
	5
	6
	7
	8
	9
	10
	11

	Anul I
	C
	A
	2
	3
	4
	C
	A
	1
	5
	6
	7

	Anul II
	7
	C
	A
	2
	3
	4
	C
	A
	1
	5
	6

	Anul III
	6
	7
	C
	A
	2
	3
	4
	C
	A
	1
	5

	Anul IV
	5
	6
	7
	C
	A
	2
	3
	4
	C
	A
	1

	Anul V
	1
	5
	6
	7
	C
	A
	2
	3
	4
	C
	A

	Anul VI
	A
	1
	5
	6
	7
	C
	A
	2
	3
	4
	C

	Anul VII 
	C
	A
	1
	5
	6
	7
	C
	A
	2
	3
	4

	Anul VIII
	4
	C
	A
	1
	5
	6
	7
	C
	A
	2
	3

	Anul IX
	3
	4
	C
	A
	1
	5
	6
	7
	C
	A
	2

	Anul X
	2
	3
	4
	C
	A
	1
	5
	6
	7
	C
	A

	Anul XI 
	A
	2
	3
	4
	C
	A
	1
	5
	6
	7
	C



Cifrele arabe indică periodicitatea utilizării terenurilor pentru pășunatul animalelor în anul respectiv.
C – utilizarea terenurilor pentru cositul vegetației ierboase. 
A – măsuri de ameliorare.


Anexa nr. 2
la Regulamentul cu privire la utilizarea terenurilor 
pentru pășuni, fânețe și cosit


COEFICIENŢII 
pentru conversia numărului de animale în unități vită mare

	Categoria
de animal
	Greutatea corporală
medie, kg
	Coeficientul
de conversie

	BOVINE
	
	

	Vacă
	500
	1,00

	
	600
	1,20

	Junincă gestantă
	450
	0,90

	Junincă de 12-18 luni
	350
	0,70

	Vițică de 6-12 luni
	250
	0,50

	Vițel la 0-6 luni
	100
	0,20

	Tăuraș peste 12 luni
	375
	0,80

	Taur adult
	900
	1,80

	PORCINE
	
	

	Scroafă
	175
	0,35

	Vier adult
	200
	0,40

	Purcel sugar de până la 8 săptămâni
	10
	0,02

	Purcel înțărcat de 2-4 luni
	35
	0,07

	Grăsun
	70
	0,14

	OVINE/CAPRINE
	
	

	Oaie-mamă, berbec şi batal de peste 12 luni
	60
	0,15

	Miel peste 3,5 luni
	25
	0,05

	Mioară peste 12 luni
	50
	0,10

	Berbec şi batal adult
	100
	0,20

	PĂSĂRI
	
	

	Găină ouătoare adultă
	1,8
	0,0036

	Găină adultă destinată sacrificării
	3,2
	0,0064

	Pui de carne
	1,6
	0,0032

	Alte păsări de curte
	3,0
	0,03

	IEPURI
	2,5
	0,02

